Octubre | 2011 | Col·lectiu Albaïna
Concentració per la subvenció del túnel de Sóller
Posted on 28 Octubre 2011 by collectiualbaina
Ja fa més d’un any que no es cobra la subvenció del túnel de Sóller. Des del mes d’octubre del 2010, els milers de sollerics i de fornalutxencs beneficiaris de la subvenció del Govern Balear, que, recordam, feia efectiva la gratuïtat del peatge del túnel de Sóller, no han percebut ni un sol pagament.
Durant tot aquest temps s’han realitzat nombroses accions per posar de manifest l’actual situació; s’han penjat pancartes a la boca del túnel, s’ha empaperat Sóller de cartells i cada vegada són més els cotxes que duen penjat un adhesiu amb la reivindicació. La reacció per part de les institucions ha estat negativa. La Conselleria d’Agricultura només ha assegurat que, en haver-hi liquiditat, s’efectuaran els pagaments corresponents fins al maig de 2011. No s’ha destinat cap partida econòmica per als set mesos restants del 2011 i, el més preocupant, no ha garantit la continuïtat de la subvenció, justificant-se amb l’actual crisi econòmica.
I és que en aquest context, és quan es fa més necessària la subvenció del túnel. El fet d’haver de pagar cada vegada que es creua el túnel de Sóller, no tan sols redueix la competitivitat de les empreses solleriques enfront de les de la resta de l’illa, sinó que suposa un llast important per a les economies familiars amb membres que necessiten desplaçar-se a fora de la vall per motius de treball. Posant per cas un treballador amb el salari mínim interprofessional de 641,4€ mensuals, creuar per anar i tornar el túnel sis cops a la setmana li suposa una despesa de prop del 10% que percep al cap de l’any.
A més a més, no es pot comprendre que haguem de ser els únics de les Illes Balears que paguem per entrar i sortir del nostre poble, coneixent la necessitat que hi hagué de recórrer a la gestió privada del túnel, per culpa de la malversació econòmica duita a terme pel govern de Gabriel Canyellas, amb una concessió fins a l’any 2022. No es pot permetre que una de les empreses més rendibles de les Illes Balears ho sigui enriquint-se a la nostra costa gràcies a una concessió excessiva.
Per tot això, cridam a la ciutadania a mobilitzar-se, a sortir al carrer per a defensar un dret com és poder entrar i sortir gratuïtament del poble. El Col·lectiu Albaïna convocam una concentració, oberta l’adhesió a la resta de col·lectius de la vall, per al proper dissabte 12 de novembre a les 12h al davant de l’Ajuntament de Sóller amb les següents demandes:
·El retorn íntegre dels 13 pagaments endarrerits, d’un valor total aproximat d’1,5 milions d’euros.
·Que s’acceptin i tramitin les noves sol·licituds per a beneficiar-se de la subvenció.
·Que el Govern Balear asseguri el manteniment de la subvenció del Túnel de Sóller.
Insistir en que això no acaba aquí, fins que no es resolgui aquest greuge seguirem mobilitzant-nos i fent accions.
També donam suport a la manifestació del 19 de desembre organitzada pels nostres veïnats bunyolins.
Publicat a Altres	| 1 comentari
Combat de gloses a Sóller
Posted on 24 Octubre 2011 by collectiualbaina
Aquest divendres dia 4 de novembre a les 21h hi haurà un combat de gloses a Sa Botigueta.
Comptarem amb els glosadors:
-Toni Viver “Mostel”
-Jordi Cloquell “Antiller”
-Joan Palou “Burino”
Organitzen: Col·lectiu Albaïna i Glosadors de Mallorca
Cada dissabte paradeta enmig de Plaça
Posted on 22 Octubre 2011 by collectiualbaina
El Col•lectiu Albaïna reivindica la gratuïtat del Túnel de Sóller. Continuant amb la seva tasca reivindicativa, aquest dissabte ha muntat paradeta a plaça, repartint cartells per demanar la gratuïtat del peatge del Túnel de Sóller. La iniciativa ha tingut una molt bona acollida pels ciutadans i ciutadanes de Sóller, recollint els cartells per posar al cotxe i expressant el seu malestar i descontent pel deute acumulat d’un any que no s’ha pagat pel Govern Balear.
Cada dissabte Albaïna muntarà la paradeta de 10 a 13 h.
Posa un cartell amb la reivindicació de la subvenció del túnel al teu cotxe!
Cada dissabte dematí a Plaça el Col·lectiu Albaïna repartirà cartells per penjar al cotxe, moto, bicicleta, botiga…
O si ho prefereixes, imprimeix aquesta imatge i aferra-la directament!
Posted on 12 Octubre 2011 by collectiualbaina
Apunta’t al taller de disseny que es realitzarà el proper divendres 21 d’octubre a les 18.30h al Casal La Victòria!
Aprendràs a fer dissenys de cartells, de camisetes, de xapes, banners…
Inscriu-te ara a : collectiualbaina@gmail.com
Més de 150 persones a la inauguració del Casal La Victòria
Posted on 9 Octubre 2011 by collectiualbaina
El passat dia 8 d’octubre, el Col·lectiu Albaïna va inaugurar el seu casal, que porta de nom “La Victòria”. Més de cent cinquanta persones amigues assistiren a l’esdeveniment.
Hi hagué l’actuació de diversos artistes locals: Nendy i Manu i “Sa cabra que sopa”
El casal “La Victòria”, un projecte que, amb un model de finançament autogestionat, estarà obert al poble per a la realització de tot tipus d’actes: xerrades, tallers, concerts, glosades, projeccions, exposició…
Un espai obert per a la participació dels moviments socials i culturals de la vall, per aconseguir que Sóller sigui integrador i socialment igualitari. Creiem que els municipis han de ser un dels principals motors en defensa de la llengua, cultura i identitat nacional, reivindicant la dinamització del teixit associatiu i la promoció de l’autoorganització ciutadana., funcionant de manera autònoma, sense la interferència de cap partit polític.
Es va fer un sopar de pa amb oli i una glosada popular molt participativa.